എം. നന്ദകുമാർ

മലയാളത്തിലെ ഒരു ചെറുകഥാകൃത്തും നോവലിസ്‌റ്റും കവിയുമാണ് എം. നന്ദകുമാർ.

ജീവിതരേഖ
പാലക്കാട് ജില്ലയിലെ ശ്രീകൃഷ്ണപുരത്താണ് മേലേതിൽ നന്ദകുമാർ എന്ന എം.നന്ദകുമാർ ജനിച്ചത്. പാലക്കാട് എൻ എസ് എസ് എഞ്ചിനിയറിങ് കോളേജിൽ നിന്ന് ഇലക്ട്രിക്കൽ ആൻഡ് ഇലക്ട്രോണിക്സിൽ ബിടെക് ബിരുദം നേടി. ഐ ടി മേഖലയിൽ ജോലി ചെയ്യുന്നു.  

 സാഹിത്യരംഗം 
ആനുകാലികങ്ങളിൽ കഥകളും കവിതകളും എഴുതിക്കൊണ്ടിരിക്കുന്ന എം.നന്ദകുമാർ ചെറുകഥ, നോവൽ, കവിത എന്നീ വിഭാഗങ്ങളിലായി പുസ്തകങ്ങൾ പ്രസിദ്ധീകരിച്ചിട്ടുണ്ട്.

തൊണ്ണൂറുകളുടെ അവസാനത്തിൽ തന്നെ ഇന്റർനെറ്റും സൈബർ ഇടങ്ങളുമെല്ലാം തന്റെ രചനകളിൽ നന്ദകുമാർ കൊണ്ടുവന്നിരുന്നു. അദ്ദേഹത്തിൻ്റെ 'വാർത്താളി- സൈബർ സ്പേസിൽ ഒരു പ്രണയനാടകം' എന്ന കഥയെ ആധാരമാക്കി വിപിൻ വിജയ് സംവിധാനം ചെയ്ത 'ചിത്രസൂത്രം' എന്ന സിനിമക്ക് 2011 ൽ ദേശീയ, സംസ്ഥാന പുരസ്‌ക്കാരങ്ങൾ ലഭിച്ചിരുന്നു. ഈ ചലച്ചിത്രം ഒട്ടേറെ അന്താരാഷ്ട്ര ഫെസ്റ്റിവൽ വേദികളിലും ശ്രദ്ധേയമായി. നിലവിളിക്കുന്നിലേക്കുള്ള കയറ്റം ഐതിഹ്യവും വിഷ ചികിത്സയും ആയുർവേദവും എല്ലാം പ്രമേയമായി വരുന്ന ഒരു നോവലാണ്. 2005 ൽ, മാതൃഭൂമി ആഴ്ചപ്പതിപ്പിൽ ഖണ്ടശ്ശ പ്രസിദ്ധീകരിച്ച ഈ നോവൽ പിന്നീട് മാതൃഭൂമി ബുക്ക്സ് പുസ്തകമായി പുറത്തിറക്കി. നീറേങ്കൽ ചെപ്പേടുകൾ എന്ന നോവൽ ഒരു ഹാസ്യ സാഹിത്യ കൃതിയാണ്. നീറേങ്കൽ എന്ന ഒരു നാട്ടിൻപുറത്തിന്റെ സ്ഥലചിത്രീകരണവും ആ ദേശവാസികളുടെ രാഷ്ട്രീയ- സാംസ്‌കാരിക ആകാംക്ഷകളുമാണ് നോവലിന്റെ പ്രമേയം. മഹാകവി കാളിദാസന്റെ ജീവിതവുമായി ബന്ധപ്പെടുത്തി എഴുതിയ നോവലാണ് കാളിദാസന്റെ മരണം.

നന്ദകുമാർ പല കാലങ്ങളിലായെഴുതിയ കഥകളുടെ സമാഹാരമാണ് കഥകൾ എന്ന ചെറുകഥാ സമാഹാരം. ഡിസി ബുക്സ് പ്രസിദ്ധീകരിച്ച നഷ്ടക്കണക്കുകാർക്ക് ഒരു ജീവിതസഹായി ഏഴു കഥകളുടെ സമാഹാരമാണ്. പത്ത് കഥകളുടെ സമാഹാരമാണ് ഡിസി ബുക്സ് പ്രസിദ്ധീകരിച്ച പൂച്ചകളുടെ തീവണ്ടി. ലോഗോസ് ബുക്സ് പ്രസ്സ് പ്രസിദ്ധീകരിച്ച ചെന്നൈ: വഴി തെറ്റിയവരുടെ യാത്രാവിവരണം എന്ന കവിത സമാഹാരം അദ്ദേഹത്തിൻറെ ചെന്നൈ ജീവിതവുമായി ബന്ധപ്പെട്ട കവിതകളാണ്.

പ്രധാന കൃതികൾ
ചെറുകഥാസമാഹാരങ്ങൾ
 കഥകൾ (ഡി.സി. ബുക്സ്)
 നഷ്ടക്കണക്കുകാർക്ക് ഒരു ജീവിതസഹായി (ഡി.സി ബുക്‌സ്
 പൂച്ചകളുടെ തീവണ്ടി (ഡി.സി ബുക്‌സ്)

 നോവൽ 
 നിലവിളിക്കുന്നിലേക്കുള്ള കയറ്റം (മാതൃഭൂമി ബുക്‌സ്)
 പ്രണയം: 1024 കുറുക്കുവഴികൾ (ജി.എസ്.ശുഭയോടൊപ്പം)കറന്റ് ബുക്‌സ്
 കാളിദാസന്റെ മരണം (ഡി.സി ബുക്‌സ്)
 നീറേങ്കൽ ചെപ്പേടുകൾ (മാതൃഭൂമി ബുക്‌സ്)

 കവിതാസമാഹാരം 
 ചെന്നൈ: വഴിതെറ്റിയവരുടെ യാത്രാവിവരണം (ലോഗോസ്)

 അവലംബം 

വർഗ്ഗം:മലയാളം നോവലെഴുത്തുകാർ
വർഗ്ഗം:മലയാള ചെറുകഥാകൃത്തുക്കൾ